ชวนผู้ประกันตนตรวจสุขภาพฟรี 14 รายการ กับสถานพยาบาลที่เข้าร่วมโครงการ
นางสาวลัดดา แซ่ลี้ โฆษกสำนักงานประกันสังคม เปิดเผยว่า นอกจากสิทธิประกันสังคมเบิกค่ารักษาพยาบาลแล้ว ผู้ประกันตนมาตรา 33 และมาตรา 39 สามารถใช้สิทธิเข้ารับการตรวจสุขภาพฟรี 14 รายการ กับสถานพยาบาลที่เข้าร่วมโครงการตรวจสุขภาพกับสำนักงานประกันสังคมได้ เพื่อค้นหาปัจจัยเสี่ยงและป้องกัน และหากพบความผิดปกติ ผู้ประกันตนจะได้รับการบำบัดตั้งแต่ระยะแรก อาทิ การตรวจเต้านมเพื่อคัดกรองมะเร็งเต้านม การตรวจความสมบูรณ์ของเม็ดเลือด การตรวจน้ำตาลในเลือด การตรวจการทำงานของไต การตรวจไขมันในเส้นเลือด เพื่อหาความเสี่ยงโรคเรื้อรัง ไม่ว่าจะเป็นโรคเบาหวาน โรคไขมันในเลือดสูง โรคไตวายเรื้อรัง โรคหัวใจ และโรคหลอดเลือดอุดตัน เป็นต้นขอเชิญชวนผู้ประกันตนเข้ารับการตรวจสุขภาพ 14 รายการ โดยไม่เสียค่าใช้จ่าย สามารถตรวจสอบข้อมูลสถานพยาบาลที่เข้าร่วมโครงการตรวจสุขภาพได้ที่ www.sso.go.th หรือสอบถามได้ที่ สำนักงานประกันสังคมทุกแห่งโฆษกสำนักงานประกันสังคม กล่าวด้วยว่า สำนักงานประกันสังคมร่วมขับเคลื่อนภารกิจตามนโยบายรัฐบาลและกระทรวงแรงงาน เพื่อดูแลสุขภาพของผู้ประกันตนเชิงรุกในทุกมิติ สนับสนุนให้ผู้ประกันตนได้เข้าถึงบริการสร้างเสริมสุขภาพและป้องกันโรคให้มีสุขภาพที่ดี เป็นกำลังผลิตสำคัญในการขับเคลื่อนและพัฒนาอย่างยั่งยืน หากมีข้อสงสัยข้อมูลเพิ่มเติมได้ที่ สำนักงานประกันสังคมทุกแห่งทั่วประเทศ หรือโทรสายด่วน 1506 เจ้าหน้าที่ให้บริการทุกวันตลอด 24 ชั่วโมง